DEO E SAS DUDAS

Zarrat s’urulu ‘e su entu
in pinnicos de campanas ammudadas.

Cumeros de ainos ischizidos
sun carruchende sa sorte
a  s’aboju ‘e su cras.

Sa oghe de su tempus andadu
coberit su piantu
de chijina de ammentos.

Su piuer de una lagrima muda
aunzat sa pena in pijas de lastima.

S’ispera ninnat s’afficu
in su coile ‘e s’isettu.

Ma in s’aidu de una risposta negada
s’attogana sonnios e bozas.

E cando pigat s’attunzu
resto solu deo.
Deo…….
Ma chie so deo?